### Faktoring u Srbiji

Faktoring je moderan i često korišćen finansijski instrument, koji ima veliku primenu u razvijenim zemljama. Iako se u Srbiji tek počeo razvijati, može imati velik značaj za mala preduzeća jer se ne zasniva na oceni kreditne sposobnosti već zavisi od kvaliteta samog potraživanja.

Faktoringom u Republici Srbiji se bave poslovne banke, faktoring kompanije i Agencija za osiguranje i finansiranje izvoza (AOFI).

Provizija faktoringa je fiksni trošak a obično iznosi od 1,5% do 2,5% od iznosa potraživanja.

Iako postoje mnoge prednosti, javljaju se i prepreke koje utiču na usporavanje razvoja faktoringa u Srbiji zbog čestih kašnjenja pri izmirenju obaveza i sve dužih rokova plaćanja koje zahtevaju kupci. Novi zakon o faktoringu doprineće povećanju nivoa naplate potraživanja a time i povećanju likvidnosti preduzeća i povećanju pravne sigurnosti svih učesnika u faktoringu. Ovo bi moglo uticati na poboljšanje kreditne sposobnosti a time veće dostupnosti izvora finansiranja.


Prema podacima Privredne komore Srbije, u 2018. godini, na osnovu podataka 19 faktora, ostvaren je promet faktoringa u iznosu od 759.398.666 evra, što je za 24,5% više u odnosu na 2017. godinu. Taj iznos, prema podacima međunarodne faktoring asocijacije FCI, svrstava Srbiju u grupu zemalja sa visokim stopama rasta.

U ukupnom prometu, banke učestvuju sa 83,9%, a kompanije i AOFI sa 16,1%. Na domaćem tržištu ostvareno je 89,9% prometa uz rast od 24,5%. Međunarodni faktoring je ostvaren u iznosu od 76.769.190 evra ili 10,1% ukupnog prometa, sa rastom od 24% u odnosu na prethodnu godinu (Privredna komora Srbije).

Potencijal za dalji rast faktoringa postoji, pre svega kroz razvoj međunarodnog faktoringa, ali je u narednom periodu neophodna edukacija klijenata i promocija faktoringa, kao i unapređenja pravnog i regulatornog okvira za razvoj ovog alternativnog načina finansiranja privrede.

Može se zaključiti da je i pored edukacije preduzeća, faktoring slabo zastupljena opcija za ubrzanje naplate potraživanja u Srbiji.

Na osnovu tabele u nastavku teksta možemo primetiti ciklično kretanje obima faktoringa u Srbiji u prethodnom periodu.



Izvor: FCI, 2020, https://fci.nl/about-factoring/2018\_World\_Factoring\_Statistics.pdf

**Zadatak: Molim Vas da prokomentarišete tabelu! Kakav je trend prometa faktoringa u Srbiji po godinama kao i u odnosu na zemlje u okruženju.**

### Poslovni anđeli u Srbiji

Nakon početne faze razvoja preduzeća, potrebe za kapitalom sve su veće. U razvijenim zemljama, u fazi rasta preduzeća veliku ulogu imaju fondovi rizičnog kapitala ili *venture capital*, investicioni fondovi i poslovni anđeli. Zbog nedostatka dugoročnih izvora finansiranja, razvoj malih preduzeća u Srbiji, kao i u svetu, nije jednostavan. Tek osnovana preduzeća obično nemaju pristup *venture capital* fondovima, a ni pristup bankarskim kreditima često nije moguć. Zbog nepostojanja alternativnih izvora finansiranja, mnoga preduzeća obustavljaju svoje poslovanje već na samom početku.

Kao i u ostalim zemljama u razvoju, tako i u Srbiji rizični kapital još uvek igra sporednu ulogu kao izvor finansiranja preduzeća. Osim početnih aktivnosti Mreže poslovnih anđela Srbije koja je osnovana 2010. godine, ulaganje rizičnog kapitala i *mezzanine* finansiranja je tek u povoju.

U Republici Srbiji još uvek ne postoji efikasan zakon koji reguliše osnivanje investicionih fondova, pa samim tim ni finansijskih instrumenata kao što su *venture capital*, poslovni anđeli, *mezzanine* finansiranje i sl. Osim izmene zakona koji se odnose na registraciju, finansiranje, postupak ulaganja u preduzeće a potom i izlazak iz njega, potrebno je učiniti napore u cilju motivisanja za ulaganje u fondove rizičnog kapitala.

Cilj Mreže poslovnih anđela Srbije je da spoji poslovne ljude koji žele da investiraju i preduzetnike sa dobrim projektom i poslovnim planom. Reč je o neformalnim investitorima koji ulažu sopstvena sredstva za vlasnički udeo u preduzeću ili procenat dobiti. Mogu biti fizička ili pravna lica koja osim kapitala, ulažu i svoje iskustvo i pomoć u upravljanju.

I „Strategija za podršku razvoja malih i srednjih preduzeća, preduzetništva i konkurentnosti za period od 2015. do 2020. godine”, stimuliše razvoj okruženja za ulaganje alternativnih izvora finansiranja kroz sledeće aktivnosti:

* kreiranje odgovarajućeg zakonodavnog okvira za ulaganje rizičnog kapitala i privatne investicione fondove u skladu sa propisima Evropske unije;
* usvajanje novog Zakona o društvima rizičnog kapitala sa ciljem stvaranja podsticajnog okruženja za razvoj fondova rizičnog kapitala;
* osnivanje javnih fondova za sufinansiranje, koji bi zajednički ulagali sa privatnim fodovima;
* formiranje baze projekata koji bi bili atraktivni za privlačenje rizičnog kapitala.

Ipak, nisu sva preduzeća pogodna za finansiranje od strane *venture* *capital* fondova ili poslovnih anđela. Predmet ulaganja su projekti sa visokim internim stopama rasta koji mogu da ispune visoke poslovne standarde u cilju maksimizacije prinosa za potencijalne investitore. Stoga je selekcija preduzeća veoma rigorozna.